ईडन गार्डंस मैदान से गौतम गंभीर और भारतीय टीम के पूर्व कप्‍तान मोहम्‍मद अजहरुद्दीन, दोनों का ही करीबी रिश्‍ता रहा है. जहां इंडियन प्रीमियर लीग (IPL)में गंभीर उस कोलकाता नाइटराइडर्स टीम के कप्‍तान रहे जिसका केंद्रबिंदु ईडन गार्डंस होता था, दूसरी ओर यह मैदान अजहरुद्दीन के लिए बेहद लकी रहा है. अजहर ने इसी ईडन गार्डंस पर अपने टेस्‍ट करियर का आगाज किया था और इंग्‍लैंड के खिलाफ अपने पहले ही टेस्‍ट में शतक लगाया था. भारत की ओर से खेलते हुए अजहर अपने पहले तीन टेस्‍ट में शतक जमाने का कारनामा अंदाज दे चुके हैं. अजहर के नाम से लोकप्रिय मोहम्‍मद अजहरुद्दीन ने भारत के लिए 99 टेस्‍ट और 334 वनडे मैच खेले. टेस्‍ट क्रिकेट में 6215 रन (औसत 45.03, 22 शतक, सर्वोच्‍च स्‍कोर 199) बनाने के अलावा अजहर ने वनडे इंटरनेशनल में 9378 रन (औसत 36.92, सात शतक, सर्वोच्‍च स्‍कोर नाबाद 153 रन) बनाए.